ועדת העבודה, הרווחה והבריאות, כנסת 19, פרוטוקול מספר 167, 2014-01-28 09:45

חיים כץ: בוקר טוב.

חיים כץ: היום יום שלישי בשבוע, 28 בינואר 2014, כ"ז בשבט.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא: הצעת חוק הפיקוח על מזון לבעלי חיים.

חיים כץ: היום אני מקווה שנעבור את ההקראה.

חיים כץ: אנחנו לא נצביע על הכול כי יש ח"כים שאינם.

חיים כץ: אני מבין שהלובי החקלאי ביקש שיבואו ויגישו הסתייגויות.

חיים כץ: זה בסדר, אנחנו ניתן לאלה שלא נמצאים אפשרות להגיש הסתייגויות.

חיים כץ: אבל אם הם באים להגיש הסתייגויות, מן הדין שהלובי החקלאי יבקש מהם שגם ישבו בכל הדיונים.

חיים כץ: שלא יבואו ויגידו בלי שידעו מה, למה, ויגישו הסתייגויות.

חיים כץ: זה לא בסדר, בייחוד שאנחנו מקבלים פה דברים בדרך כלל בהסכמה.

חיים כץ: אם הייתי יודע שזו רוח הדברים, אז הייתי נותן בראש, ושיגישו הסתייגויות.

חיים כץ: מי שצריך להעביר למי, שיעביר.

חיים כץ: אנחנו בעמוד?

<נועה ברודסקי לוי: אנחנו בעמוד 16, סעיף 29.

<נועה ברודסקי לוי: פרק ו', עונשין.

<נועה ברודסקי לוי: "29.

<נועה ברודסקי לוי: עונשין – (א) העושה אחד מאלה, דינו – מאסר שנה או קנס בשיעור הקבוע בסעיף 61(א)(4) לחוק העונשין, התשל"ז-1977 (בסעיף זה - חוק העונשין): (1) מייצר או משווק מזון לבעלי חיים בלא היתר מאת המנהל או בניגוד לתנאיו, בניגוד להוראות סעיף 3(א); (2) (א) מייצר או משווק מזון לבעלי חיים המכיל חומר מזיק בשיעור העולה על השיעור המרבי המותר או עושה שימוש במזון כאמור להזנת בעלי חיים, בניגוד להוראות סעיף 7(ב); (3) מייצר מזון לבעלי חיים מחומר גלם אסור, או משווק מזון לבעלי חיים שיוצר מחומר גלם כאמור או עושה בו שימוש להזנת בעל חיים המשמש לייצור מזון, בניגוד להוראות סעיף 8(ב); (4) מייצר או משווק תוסף שאינו תוסף רשום" - - -

חיים כץ: כן.

<מאיר טינסקי: שמי טינסקי מאיר, יושב-ראש לשכת מכוני התערובת.

<מאיר טינסקי: בנושא של עונשין, בעיקר בסעיף (2) – מייצר או משווק.

<מאיר טינסקי: שוב, אני יודע שהיו בכל מיני הקשרים בסעיפים קודמים "ביודעין".

<מאיר טינסקי: על חלק מהתהליכים שבודקים, כמו מיקוטוקסינים בנמל וכולי, המדינה היא האחראית אפילו לבדיקה.

<מאיר טינסקי: פה מייצר או משווק שידע.

<מאיר טינסקי: גם אם ביצעתי את כל הבדיקות שנדרשות ממני – חלק גם המדינה מבצעת – אני פה על תקן אשם.

<מאיר טינסקי: ולכן פה צריך או "יודעין" או משהו מסוים.

<מאיר טינסקי: אם לא ידעתי, וביצעתי את כל התהליך שנדרש ממני - - -

חיים כץ: אז עשית בתום לב.

<מאיר טינסקי: נכון.

חיים כץ: מה אומר משרד החקלאות?

<אפרת אביאני: אפרת אביאני מהלשכה המשפטית של משרד החקלאות.

<אפרת אביאני: זאת שאלה שעלתה גם בדיון הקודם והתייחסנו.

<אפרת אביאני: לא צריך לומר ביודעין, כי הכלל הוא שכשלא אומרים מה המצב הנפשי - - -

חיים כץ: הנפשי?

<אפרת אביאני: המצב הנפשי – ככה קוראים לזה.

<אפרת אביאני: היחס הנפשי של העושה.

<אפרת אביאני: כשלא אומרים ביודעין או בכוונה או במחשבה, או דברים כאלה, הכוונה היא שנדרשת מודעות.

חיים כץ: יש פה נציג משרד המשפטים?

<אביגיל סון-פלדמן: כן.

<אביגיל סון-פלדמן: אביגיל סון - - -

חיים כץ: למה מפריע לכם לכתוב את זה?

חיים כץ: אני לא עורך דין.

חיים כץ: אתם, עורכי הדין, דואגים לעצמכם לעבודה קבועה.

חיים כץ: שלא יהיה הכול ברור, שיהיה לכם במה להתעסק, שאפשר יהיה להתפלפל.

חיים כץ: למה לא לכתוב את זה?

<אביגיל סון-פלדמן: אני אסביר.

חיים כץ: דרך אגב, אני רוצה להגיד לך עכשיו – מה אני רוצה להגיד לה?

חיים כץ: אימא שלי, עליה השלום, אמרה שמי שמסביר הוא בדרך כלל נכשל.

חיים כץ: מי שמצליח לא צריך להסביר.

חיים כץ: זה שאת צריכה להסביר לי למה לא כותבים את זה, אז יש בעיה.

חיים כץ: קחי את זה שיש בעיה.

חיים כץ: עכשיו דברי.

<אביגיל סון-פלדמן: הנושא של מחשבה פלילית של מי שמבצע עבירות פליליות הוא נושא שהוא מאוד ברור.

<אביגיל סון-פלדמן: אין בזה שאלה ואין בזה משהו לא ברור.

<אביגיל סון-פלדמן: חוק העונשין קובע כלל לגבי כל העבירות הפליליות ובכל חוק - - -

חיים כץ: למה אתם לא כותבים?

חיים כץ: אין מקום בדף?

<אביגיל סון-פלדמן: זה כתוב בחוק העונשין - - -

חיים כץ: אז למה לא מוסיפים לפה משפט?

חיים כץ: תראי, אנשים לחוצים.

חיים כץ: אני לא אעביר בסוף את החוק אם לא תכתבו את זה.

חיים כץ: תשמעי, האנשים לחוצים.

חיים כץ: אין סיבה.

חיים כץ: אתם מתנהלים בבריונות, שמעי מה אני אומר לך.

חיים כץ: אתם מתנהלים בבריונות.

חיים כץ: כאילו עורכי הדין שלהם טמבלים.

חיים כץ: אתם, הצד של המשרדים, אנשים חכמים.

חיים כץ: אם אין לכם כוונה, תכתבו את זה.

<אביגיל סון-פלדמן: שוב, אני אומרת, מדובר פה בעניין - - -

חיים כץ: תשמעי, אני אומר לך עוד פעם, תשבו עם עורכי הדין, תשבו עם היועצת המשפטית ותנסחו את זה.

חיים כץ: למרות – אני רוצה עם שלייקעס.

חיים כץ: תכתבי, למרות שיודעים מה שאת רוצה, ולמרות שאמרת בפרוטוקול.

חיים כץ: תכתבי משפט, שיירגעו האנשים.

<אביגיל סון-פלדמן: אני רק רוצה להסביר.

<אביגיל סון-פלדמן: אנחנו על תקן הייעוץ המשפטי המקצועי.

<אביגיל סון-פלדמן: הדרך המשפטית להגיד את המילה "ביודעין" בעבירה פלילית היא לשתוק.

<אביגיל סון-פלדמן: זאת המשמעות של "ביודעין" בשפה המשפטית.

<אביגיל סון-פלדמן: ככה זה בכל עבירה בכל ספר החוקים.

<אביגיל סון-פלדמן: אין מקום שכתוב בו "ביודעין" לפני התיקון שקבע ש"יודעין" אומר שלא אומרים כלום.

<אביגיל סון-פלדמן: ככה זה בכל החוקים.

<אביגיל סון-פלדמן: יש לזה נזק גם בתוך החוק הזה, כי זה לא נאמר בעבירות אחרות, וגם בכל החוקים.

<אביגיל סון-פלדמן: זה לא נאמר בשום עבירה.

<אביגיל סון-פלדמן: בכל עבירה בספר החוקים, התנאי הוא "ביודעין".

חיים כץ: יש לך עורך דין?

<מאיר טינסקי: לא כאן.

חיים כץ: תביא אותו לדיון הבא.

<מאיר טינסקי: בסדר.

חיים כץ: אם הוא יסכים למה שהיא אומרת - - -

<מאיר טינסקי: הוא לא מסכים.

חיים כץ: תקשיב.

חיים כץ: אני יודע שהוא לא מסכים, אחרת לא תשלם לו.

חיים כץ: תביא את עורך הדין שלך.

חיים כץ: זה לא משנה לכם את מהות החוק, נכון?

חיים כץ: אתם רציתם חוק, ואתם לא רוצים שהם לכאורה יעברו עבירה כשאתם עושים את הבדיקות.

חיים כץ: הם רוצים את השקט הנפשי, וצריך לתת להם את זה.

<מאיר טינסקי: תודה רבה.

<אביגיל סון-פלדמן: אבל שוב, זה משנה את המהות, בגלל שהחוק, כמו כל חוק, נאכף על-ידי מערכת המשפט.

<אביגיל סון-פלדמן: למערכת המשפט יש שפה שהיא משותפת לכל החקיקה.

<אביגיל סון-פלדמן: והשפה הזאת אומרת שעבירה פלילית - - -

חיים כץ: אז הגיע הזמן שהיא תשתנה.

חיים כץ: כל מערכת המשפט מתבססת על מה שאנחנו עושים פה.

חיים כץ: היא שופטת לפי החוקים.

חיים כץ: ואם המחוקק חושב שזהו, עד היום היה ככה, והיא מחר תהיה אחרת, אז אתם תשנו.

חיים כץ: בשביל זה אני רצתי לכנסת ואת למדת משפטים.

חיים כץ: אני הלכתי להתמודד, ואני המחוקק.

חיים כץ: ואת צריכה לרשום את מה שאני אומר ולא לריב איתי.

חיים כץ: אני המחוקק, ואת תרשמי את זה, ושזה ישנה את כל מערכת המשפט.

חיים כץ: לא יכול להיות שבן אדם אומר העבירה תהיה עלי, אבל אני רק רוצה שהיא תהיה ביודעין.

חיים כץ: אם זה בתום לב – אם עברתי ביודעין.

<אביגיל סון-פלדמן: אבל זה מה שכתוב פה.

חיים כץ: לא, זה לא כתוב.

חיים כץ: את אומרת שזה כתוב, אבל זה לא כתוב, ואני החלטתי שלא.

<אביגיל סון-פלדמן: אבל זאת המשמעות.

חיים כץ: אני החלטתי שלא.

חיים כץ: אני המחוקק, החלטתי שלא.

חיים כץ: כי זה לא משנה את מהות החוק.

חיים כץ: זה לא קובע על בעלי החיים.

חיים כץ: זה נותן שקט לאנשים.

חיים כץ: לפי הכלל הגדול בתורה: זה נהנה וזה לא חסר.

חיים כץ: אתם מתנהלים בבריונות.

<אביגיל סון-פלדמן: לא, זה משנה - - -

חיים כץ: אתם מתנהלים בבריונות, שמעי מה אני אומר לך.

חיים כץ: אני הולך לקראתכם יותר מדי, אתם, ואללה, קפצתם, אמרתם: הופה, בואו נדחוף.

חיים כץ: לא.

חיים כץ: זה יהיה כתוב.

חיים כץ: נקודה, זהו.

<נועה ברודסקי לוי: אני רוצה לחדד את הנקודה.

<נועה ברודסקי לוי: סעיף 20 לחוק העונשין קובע מה זאת מחשבה פלילית, שזה כל מצב שבו לא נאמר שום דבר אחר, ואז היסוד הנפשי הוא עניין של מודעות.

<נועה ברודסקי לוי: החשש כאן הוא שאם יכתבו פה "ביודעין", אז יהיה צריך את כל העבירות אחר-כך - - -

חיים כץ: לא ננסח.

חיים כץ: בסוף החוק תכתבו במשפט אחד – אחד – שבכל המקומות שיש חשש, יכתבו עורכי הדין – אני לא יודע עברית.

חיים כץ: אתם טובים בעברית.

חיים כץ: אני לא יודע עברית.

חיים כץ: אני יודע לקרוא, אתם יודעים לכתוב.

חיים כץ: תכתבו כולם שזה לא ישנה את מהות החוק.

חיים כץ: המטרה של החוק היא מה שמשרד החקלאות רוצה.

חיים כץ: יחד עם זה, לא יכול להיות שהיצרנים ירגישו מאוימים על כלום.

חיים כץ: אם הייתם אומרים אנחנו רוצים ויש אתנו כוונה, זו אופרה אחת.

חיים כץ: אם אין לכם כוונה – זה נהנה, אז למה שהשני יהיה חסר?

חיים כץ: הוא לא צריך להיות חסר.

חיים כץ: נסחו את זה.

חיים כץ: אתם עורכי הדין.

חיים כץ: אתם יודעים לרבע את המעגל.

חיים כץ: למדתם שלוש שנים בשביל זה.

חיים כץ: תמצאו לכם ניסוח, תכתבו, כדי שכולם יהיו רגועים.

<מאיר טינסקי: תודה רבה.

חיים כץ: כן אדוני.

<ישעיהו פורת: שלום.

<ישעיהו פורת: אני שייקה פורת, פורום מרכזי מזון.

<ישעיהו פורת: אני רוצה להתייחס לסעיף 29(א)(1), שמדבר על סנקציה או על העונשין כלפי מי ש - - -

חיים כץ: מתי קראנו את זה?

<נועה ברודסקי לוי: עכשיו.

<ישעיהו פורת: לגבי מי שמייצר ללא היתר.

<ישעיהו פורת: אני חושב שיש הבדל גדול בין מי שמייצר ללא היתר לבין מה שכתוב בסעיפים (2) ו-(3) – מכניסים מזון שהוא אסור או תוספים שהם אסורים.

<ישעיהו פורת: הסנקציה הכי גבוהה מול מישהו שאין לו היתר – וזה יכול להיות משהו שהוא לגמרי מנהלי.

<ישעיהו פורת: בן אדם, משום מה, שכח או - - -

חיים כץ: לא שכח.

חיים כץ: נכון שאנחנו חברי כנסת, אנחנו לא תמימים.

חיים כץ: אף אחד לא שוכח.

חיים כץ: הוא לכאורה שכח.

חיים כץ: ושלא ייצא, לא יספק ולא ייצר ללא היתר.

חיים כץ: אנחנו רוצים שמשרד החקלאות יידע שיש היתר.

חיים כץ: ואם הייתי נחמד, כי הייתי נחמד, וזה בסדר, אני לא אתן לאחרים לעשות את מה שלא צריך לעשות.

חיים כץ: גם אם מישהו ירוויח עוד שמונה שקלים.

חיים כץ: כן גברתי.

חיים כץ: לפרוטוקול, שם ותפקיד.

<רחל בורושק: רחל בורושק, כלכלנית של התאחדות חקלאי ישראל.

<רחל בורושק: סעיף 29(א)(2) מתייחס לשימוש במזון כאמור להזנת בעלי חיים, בניגוד להוראות סעיף 7(ב).

<רחל בורושק: 7(ב) הוא סעיף בעייתי מבחינתנו.

חיים כץ: יש לכם הסתייגויות, לא?

<רחל בורושק: כן.

חיים כץ: יש לכם הסתייגויות, קבלו בראש.

חיים כץ: אין גם מפה וגם מפה.

חיים כץ: אין כאלה דברים.

חיים כץ: אם תביאי את הלוביסט שלכם – נראה מה יהיה בהסתייגויות.

<רחל בורושק: סעיף 7(ב) הוא סעיף שאתה החלטת לא להצביע עליו.

חיים כץ: בסדר.

חיים כץ: אנחנו לא מצביעים היום על כלום.

חיים כץ: היום אנחנו לא מצביעים על כלום.

<רחל בורושק: זה סעיף שהוקרא - - -

חיים כץ: שיבואו חברי הכנסת מחר בבוקר – מחר אנחנו הולכים לסיים את החוק.

חיים כץ: אם נצטרך להתייצב פה ב-08:30, נבוא ב-08:30.

חיים כץ: מי שירצה לבוא להצביע, יבוא להצביע.

חיים כץ: כל דבר צריך לסיים בסוף.

חיים כץ: אני לא הולך למשוך את זה 17 שנה.

חיים כץ: אוקיי.

<נועה ברודסקי לוי: אני ממשיכה בפסקה (4).

<נועה ברודסקי לוי: "(4) מייצר או משווק תוסף שאינו תוסף רשום, או עושה בו שימוש להזנת בעל חיים המשמש לייצור מזון, בניגוד להוראות סעיף 9(ב); (5) מזהם מזון לבעלי חיים או מייצר או משווק מזון מזוהם לבעלי חיים או משתמש בו להזנת בעל חיים, בניגוד להוראות סעיף 10; (6) משתמש במים שאינם מי שתיה לייצור מזון לבעלי חיים, בניגוד להוראות סעיף 11; (ב) העושה אחד מאלה, דינו מאסר שישה חודשים או קנס בשיעור הקבוע בסעיף 61(א)(4) לחוק העונשין:" – המספור פה שגוי.

<נועה ברודסקי לוי: זה צריך להיות: "(1) מייצר מזון לבעלי חיים לשם שיווקו ולא מסמן אותו בסימון מאושר, בניגוד להוראות סעיף 12(א); (2) מסמן מזון לבעלי חיים בסימון שאינו מתאר נכונה את תכולתו, הרכבו או נתונים אחרים בקשר אליו, בניגוד להוראות לפי סעיף 12(ג); (3) משווק מזון לבעלי חיים שאינו מסומן בסימון מאושר המתאר נכונה את הנתונים השונים שלו, בניגוד להוראות סעיף 12(ד); (4) עושה שימוש במזון לבעלי חיים שאינו מסומן בסימון מאושר, להזנת בעל חיים המשמש לייצור מזון, בניגוד להוראות סעיף 12(ה); (5) עושה שימוש במזון לבעלי חיים להזנת בעל חיים המשמש לייצור מזון, שלא בהתאם להוראות השימוש המפורטות בסימון המאושר, בניגוד להוראות סעיף 13(א); (6) מאחסן או מוביל מזון לבעלי חיים לשם שיווקו או לשם הזנת בעל חיים המשמש לייצור מזון, שלא בהתאם להוראות המפורטות בסימון המאושר, בניגוד להוראות סעיף 13(ב)".

<נועה ברודסקי לוי: אני ממשיכה, זה צריך להיות עכשיו (7).

<נועה ברודסקי לוי: "(7) אינו מקיים הוראה של המנהל – (א) לעניין איסור שיווק של מזון מיובא לבעלי חיים, החזרתו או השמדתו, בניגוד להוראות סעיף 23(א); (ב) לעניין בדיקת מזון לבעלי חיים, בניגוד להוראות סעיף 19(א) או (ב); (ג) לעניין איסוף, החזקה, הובלה או טיפול במזון לבעלי חיים או לעניין מניעת שיווקו או שימוש בו, בניגוד להוראות סעיף 20; (ד) לעניין השמדה של מזון לבעלי חיים, בניגוד להוראות סעיף 21; (2) לא נוקט את כל האמצעים הנדרשים לשם מניעת השיווק של מזון לבעלי חיים או לשם איסופו, או שלא מחזיקו במקום שבשליטתו הבלעדית, בניגוד להוראות סעיף 17(א); (3) לא מודיע למי שקיבלו מידיו מזון לבעלי חיים, על הנסיבות המחייבות את איסופו, בניגוד להוראות סעיף 17(ב).

<נועה ברודסקי לוי: (ג) העושה אחד מאלה, דינו קנס בשיעור הקבוע בסעיף 61(א)(4) לחוק העונשין: (1) לא דיווח למנהל בהתאם להוראות לפי סעיף 36(ב)(17), בניגוד להוראות סעיף 16(א), (ב) או (ג) או סעיף 17(א); (2) לא מסר למנהל ידיעות, מסמכים דוגמאות או מידע, בניגוד להוראות לפי סעיף 18".

<רחל בורושק: אני מבינה שהדירוג של תקופת המאסר מייצג חומרה של העבירות.

<רחל בורושק: יש שנה, חצי שנה, או בכלל לא.

<רחל בורושק: הקנס - - -

חיים כץ: תיכף יענה לך משרד החקלאות.

<רחל בורושק: הקנס לעומת זאת, הוא קנס אחיד.

<רחל בורושק: זה אותו סעיף קנס של 226,000 שקלים.

חיים כץ: מה אומר משרד החקלאות?

<אפרת אביאני: נכון, כי אנחנו מתכוונים להפוך את העבירות האלה לעבירות מנהליות.

<אפרת אביאני: ואם אנחנו לא נקבע את הקנס הגבוה, אז אנחנו נהיה תקועים עם קנס מקסימלי של 30,000 שקל.

<אפרת אביאני: וכשיש לנו עבירות מהסוג הזה, שהן עבירות שיש תמריץ כלכלי לבצע אותן, אז מפעלים - - -

חיים כץ: למה יש תמריץ כלכלי?

<אפרת אביאני: יכול להיות שיש תמריץ כלכלי - - -

חיים כץ: מה המחזור של מפעל כזה?

<רחל בורושק: הם יכולים להגיד.

<מאיר טינסקי: תלוי.

<מאיר טינסקי: בין מאות אלפי שקלים עד מיליארד שקל.

<ישעיהו פורת: בין 50 מיליון ל - - -

<פרץ שורק: ברפת בודדת, סדר גודל של בין מיליון לעשרה מיליון שקלים.

<רחל בורושק: רפת לא מייצגת יצרני מזון.

חיים כץ: מה זה רפת?

<פרץ שורק: רפת שמייצרת מזון.

חיים כץ: כמה פרות?

<פרץ שורק: אני מדבר על בין 50 ל-400.

חיים כץ: מחזור של?

<פרץ שורק: בין מיליון – זה 50 פרות - - -

חיים כץ: לאיזה תקופה מיליון?

<פרץ שורק: לשנה.

<פרץ שורק: התמורה לליטר חלב היא 2.10 שקלים.

<פרץ שורק: 50 פרות נותנות סדר גודל של חצי מיליון ליטר בשנה.

חיים כץ: מאיפה לקחת 226?

<אפרת אביאני: זה קבוע ב-61(א)(4).

<אפרת אביאני: יש מדרגות.

<אפרת אביאני: אם אני לא הולכת לפי המדרגה הגבוהה, יוצא שבקנסות, הקנס המקסימלי שאנחנו יכולים להטיל הוא 29 ומשהו.

<אפרת אביאני: לכן מראש קבענו מדרגת קנס גבוהה יותר, כדי שתהיה לנו אפשרות לתת גם קנסות גבוהים יותר מ-30,000 שקל במקרים המתאימים.

חיים כץ: זאת אומרת, מ-30,000 המדרגה הבאה היא 226,000?

<אפרת אביאני: לא, יש שם עוד מדרגה של 70 ומשהו.

<אפרת אביאני: אני לא זוכרת אותן בעל-פה, אבל זאת המדרגה הכי גבוהה, כדי - - -

חיים כץ: למה את לוקחת הכי גבוהה?

<אפרת אביאני: כי יש מצבים שבהם נרצה שהקנס באמת יהיה מרתיע.

<אפרת אביאני: אנחנו לא רוצים מצד אחד - - -

חיים כץ: אחד כזה שהמחזור שלו הוא מיליון שקל לשנה, 150,000 זה לא מרתיע?

<אפרת אביאני: בסדר.

<אפרת אביאני: זה פשוט קופץ במדרגות.

<אפרת אביאני: זה עד 200,000 שקל.

<אפרת אביאני: זה לא אומר שאנחנו - - -

חיים כץ: כן, זה ברור לי.

חיים כץ: אבל למה אתם הולכים לקנס הכי גבוה?

חיים כץ: תראי, לא יכול להיות שאת תתני לו קנס של רבע מהמחזור השנתי שלו.

חיים כץ: רבע מהמחזור השנתי.

<אפרת אביאני: כן, אבל יש פה כאלה שזה רבע מהמחזור שלהם, ויש כאלה שזה לא משפיע עליהם בכלל.

<אפרת אביאני: גם קנס של 200,000 שקל.

<אפרת אביאני: אז אם זאת עבירה חמורה, ואנחנו לא רוצים לקחת אותם לבית משפט, אלא רוצים לגמור את זה בקנס מנהלי מחוץ לבית המשפט, אז לפחות שהקנס כן יהיה מרתיע במקרים המתאימים.

<אפרת אביאני: אלו תקנות שעוברות ועדה בכנסת.

חיים כץ: אם אלה הגדולים – לפי מה שאת אומרת, את מרתיעה רק את הקטנים.

חיים כץ: זה שעושה מיליארד יעביר את ה-226 בקלות.

חיים כץ: צ'ק.

חיים כץ: הוא עושה מיליארד, מה זה 226?

חיים כץ: כלום.

חיים כץ: זה שעושה מיליון מחזור בשנה, את לוקחת לו רבע – רבע – מהמחזור השנתי שלו.

חיים כץ: עם חלק את מחמירה מאוד, בייחוד עם הקטנים, ועם הגדולים – זניח.

<אפרת אביאני: לא, אני יכולה להתייחס?

חיים כץ: כן, את יכולה להתייחס, אבל זה לא עושה שכל.

<אפרת אביאני: כרגע הקנס הזה הוא קנס מקסימלי.

<אפרת אביאני: את המדרג של העבירות לפי הגודל של הרפת - -

חיים כץ: אבל את המקסימלי - - -

<אפרת אביאני: - - קובעים בתקנות נפרדות מכוח חוק העבירות המנהליות שעוברות אישור של ועדת חוקה.

<אפרת אביאני: זאת אומרת, אני לא אומרת שאוטומטית כל אחד מקבל קנס של 200,000 שקל.

חיים כץ: למה ועדת חוקה?

<אפרת אביאני: כי אלו תקנות של שר המשפטים.

<נועה ברודסקי לוי: אסור להפוך עבירות לעבירות מנהליות - - -

חיים כץ: אבל הקנסות, למה אישור ועדת חוקה?

<אפרת אביאני: ככה זה לפי חוק העבירות המנהליות.

<אפרת אביאני: אם אני רוצה - - -

חיים כץ: אז למה שלא נעביר את זה לפה?

<אפרת אביאני: זה תיקון של חוק העבירות המנהליות.

<אפרת אביאני: זה חוק אחר.

<נועה ברודסקי לוי: התקנות לחוק הזה יגיעו לפה, אבל כשמציעים להפוך משהו לעבירות מנהליות - - -

חיים כץ: בסדר, אבל התקנות יבואו לפה עם גובה הקנסות?

<נועה ברודסקי לוי: לא.

<נועה ברודסקי לוי: מה שהם יקבעו בתקנות שלהם, הם יביאו לפה, אבל כדי להפוך משהו לעבירה מנהלית הם צריכים לעבור את ועדת החוקה.

חיים כץ: בסדר, להפוך לעבירה מנהלית, אבל - - -

<אפרת אביאני: זה לא אומר שכל קנס יהיה 200,000 שקל.

<אפרת אביאני: זה גם אומר - - -

חיים כץ: איך קוראים לך?

<אפרת אביאני: אפרת.

חיים כץ: תאמיני לי שאני מבין.

חיים כץ: תאמיני לי שאני מבין.

חיים כץ: אבל אתם לא עובדים במידה.

חיים כץ: אתם שלפתם פה – אני אומר לך, לגדולים, שיש להם מיליארד, זה כלום.

חיים כץ: אחד שיש לו מחזור של מיליון שקל, את לוקחת לו 25% מהמחזור, כשהרווח שלו – כמה אחוזים מהמחזור אתה מרוויח, 5%, 6%?

<פרץ שורק: 6%, כן.

חיים כץ: את לוקחת לו חמש שנות עבודה.

<רינה ורסנו: אולי רצוי שימנע - - -

חיים כץ: זה רצוי מההתחלה גם בשקל.

חיים כץ: אבל אנחנו ראינו שהם רוצים לברוח מאחריות, המדינה – ביודעין, לא ביודעין.

חיים כץ: גם אני וגם כולם פה רוצים שלא יהיו עבירות.

חיים כץ: כולם.

חיים כץ: זו נקודת המוצא.

חיים כץ: יחד עם זאת, אם מישהו עשה בטעות, עד שהוא יוכיח, לא שוחטים.

חיים כץ: ופה שוחטים.

חיים כץ: פה זו שחיטה, לקחת בן אדם שאולי טעה ושחטו אותו.

חיים כץ: כי הוא מרוויח 50,000 שקל לשנה, ואת באה ולוקחת לו חמש שנות עבודה, ואחר-כך תתווכחי אם הוא עשה בטעות או לא בטעות.

<אפרת אביאני: אבל זה לא אוטומטי.

<נדב גלאון: נדב גלאון, השירות הווטרינרי.

<נדב גלאון: צריך להבין, יש לנו הרבה מאוד עבירות שאין להן מספיק הרתעה כי הקנס הוא נמוך מדי.

<נדב גלאון: אומרת עורכת הדין אביאני: מי שכל המחזור שלו מיליון שקל, לא ישלם רבע מיליון שקל.

חיים כץ: מאיפה אני יודע את זה?

חיים כץ: אני רוצה שתסביר לי איך אני יודע?

<נדב גלאון: מפני שיש מידתיות לגובה הקנסות.

חיים כץ: מאיפה אני יודע?

חיים כץ: איפה זה כתוב?

חיים כץ: תקשיב, אני יושב פה, לצורך העניין, כשופט.

חיים כץ: אין לי שום יומרות, אבל כשאני מסתכל על האנשים שמייצרים, אז אני לא רוצה שאף אחד יקבל קנסות, והכול יהיה באופטימום.

חיים כץ: יחד עם זה, אני רוצה מידתיות, ואני לא סומך עליכם לצורך העניין.

חיים כץ: בשביל זה אני פה.

חיים כץ: בשביל זה אני חלק מהחקיקה.

חיים כץ: ואני רוצה שתבטיחו לי את המידתיות.

חיים כץ: איך אתם מבטיחים לי את המידתיות?

<נדב גלאון: בסדר.

חיים כץ: לא בסדר.

<נדב גלאון: רגע.

<נדב גלאון: אני רק אומר, אם נקבע רף עליון שהוא נמוך מדי, נגיע למצב שקיים לנו בתקנות אחרות, שבהן אומר הסוחר או מבצע העבירה זה חלק מהמחזור שלי .

חיים כץ: לא, תראה, אם אתה היית אומר לי כל יצרן שהמחזור שלו עד חמישה מיליון – שלם קנס מדורג של 150,000.

חיים כץ: תהיה יצירתי, אתם מקובעים.

חיים כץ: אני לא רואה אצלכם שום יצירתיות, שום מעוף.

חיים כץ: באתם מהבית עם נוסחה מוגדרת.

חיים כץ: טיפה מעוף, טיפה יצירתיות.

חיים כץ: תפתחו עיניים, תפתחו את הראש.

חיים כץ: תגיד זה יצרן של מיליון – תעשה ארבע מדרגות, שלוש מדרגות.

חיים כץ: אתה יודע את גודל הרפת.

חיים כץ: אתה יודע יותר טוב ממני.

<נדב גלאון: נדמה לי שנאמר פה שהמדרגות קיימות בתקנות אחרות.

חיים כץ: אני לא יודע אחרות.

חיים כץ: לא נאמר.

חיים כץ: אני לא יודע, אנחנו מחוקקים חוק.

חיים כץ: אנחנו רוצים לעשות חוק שייצא חוק טוב.

<נדב גלאון: יש לה הצעה יצירתית, בוא נשמע.

<אפרת אביאני: בהמשך להערה, אפשר להוריד בסעיף קטן (ב) את המדרג.

<אפרת אביאני: במקום ל-61(א)(4), ל-61(א)(3), שזו מדרגה אחת נמוכה יותר.

חיים כץ: שהיא כמה?

<אפרת אביאני: 70,000 שקל, נועה?

<אפרת אביאני: אני לא זוכרת את זה.

<נועה ברודסקי לוי: 75.

<אפרת אביאני: 75.

חיים כץ: מצוין.

<אפרת אביאני: גם פה וגם ב-(ג).

חיים כץ: בסדר.

חיים כץ: אתם – שמעת?

חיים כץ: – אל תעשו פאולים.

חיים כץ: שלא תצטרכו לשלם לא 75 ולא 1,000.

<פרץ שורק: אם מותר לי להעיר, כבודו.

חיים כץ: מותר לך.

חיים כץ: תגיד לפרוטוקול איך קוראים לך.

<פרץ שורק: פורק שורק, התאחדות מגדלי בקר.

<פרץ שורק: היות ואני נמצא בצד של הקנסות, את מה שאומר ידידי, דוקטור נדב גלאון, אני מכיר.

<פרץ שורק: לצערי הרב, יש פער בין המציאות בשטח לבין הכוונות הטובות של נדב.

חיים כץ: אז אני באתי לפה ואמרתי את מה שאני חושב.

חיים כץ: יחד עם זה, מישהו זרק פה הערה מה פתאום שתקבלו קנסות?

חיים כץ: זאת אומרת, לא בגלל שלא רוצים שתקבלו, רוצים שתעשו את העבודה כמו שצריך.

חיים כץ: ואז לא תצטרכו לקבל קנסות.

<פרץ שורק: אני רוצה להזכיר לכבודו שמדובר על דיווח.

<פרץ שורק: לא מדובר על איזושהי עבירת ביצוע.

חיים כץ: זה לא משנה, גם דיווח צריך להיעשות.

חיים כץ: חוסר אינפורמציה זה אחד המובילים לטרגדיה.

<פרץ שורק: לא אמרתי שלא, אבל זה צריך להיות בפרופורציה.

חיים כץ: תקשיב, חוסר אינפורמציה זה אחד המובילים לטרגדיה.

חיים כץ: כשכולם יודעים, יכולים להיערך, יכולים להתכונן, יכולים לעשות.

<נועה ברודסקי לוי: "30.

<נועה ברודסקי לוי: אחריות נושא משרה בתאגיד – (א) נושא משרה בתאגיד חייב לפקח ולעשות כל שניתן למניעת עבירות לפי סעיף 29, בידי התאגיד או בידי עובד מעובדיו; המפר הוראה זו, דינו קנס כאמור בסעיף 61(א)(3) לחוק העונשין; לעניין סעיף זה, "נושא משרה בתאגיד" – מנהל פעיל בתאגיד, שותף למעט שותף מוגבל, או אדם האחראי מטעם התאגיד על התחום שבו נעברה העבירה.

<נועה ברודסקי לוי: (ב) נעברה עבירה לפי סעיף 29 בידי תאגיד או בידי עובד מעובדיו, חזקה היא כי נושא משרה בתאגיד הפר חובתו לפי סעיף קטן (א), אלא אם כן הוכיח כי עשה כל שניתן כדי למלא את חובתו".

<אשר בראון: סליחה?

חיים כץ: כן.

<אשר בראון: אשר בראון, סמנכ"ל תזונה ב"צמח" תערובות.

<אשר בראון: פה יש חזקת אשם, לפי מה שאני מבין מהסעיף הזה.

<אשר בראון: אני לא עורך דין.

חיים כץ: איפה עורך הדין שלך?

<אשר בראון: לא נוכח.

חיים כץ: למה?

<אשר בראון: אנחנו באנו בלי עורכי דין.

<אשר בראון: אנחנו באנו מסיבות מקצועיות יותר מאשר מסיבות של - - -

חיים כץ: אבל אתה לא יודע שכשבאים להקריא ולקרוא, אז מסיבות מקצועיות צריך שיהיה פה עורך דין?

<מאיר טינסקי: בטיפול.

<אשר בראון: צריך.

<אשר בראון: צודק.

<אשר בראון: יחד עם זה, אני רואה פה חזקת אשם.

<אשר בראון: יש פה שיקול דעת נרחב – זה כל מה שיכול היה לעשות.

<אשר בראון: כלומר, אם עמדתי לדעתי בכל סעיפי החוק, תמיד אפשר להגיד כן, אבל היית יכול לעשות גם את הבדיקה הזאת וגם את הבדיקה הזאת.

<אשר בראון: אין לזה סוף.

חיים כץ: לא, יש תקנות, יש הגדרה.

חיים כץ: אתה עובד לפי ISO?

<אשר בראון: כן.

<אשר בראון: בהחלט.

חיים כץ: איזה ISO?

<מאיר טינסקי: 9002.

<אשר בראון: 9002.

חיים כץ: יש לך ב- ISO 9000 וב-9002 הגדרה של מה שאתה בודק.

חיים כץ: ואם אתה תעמוד בבדיקות האלה, לא יגידו לך כלום.

חיים כץ: אף אחד לא יבקש ממך מעבר.

חיים כץ: אתה אומר נזרוק חכה, אולי נדוג משהו.

חיים כץ: עזוב.

<אשר בראון: לא, ממש לא.

חיים כץ: עזוב.

חיים כץ: אם אתה עובד לפי ISO, יש לך את הבדיקות המוגדרות.

חיים כץ: תעמוד בתקן, אף אחד לא יגיד לך כלום.

חיים כץ: הם מאשרים לך את ה-ISO, הם מאשרים לך את הכול.

<אשר בראון: לא, לא הם מאשרים את ה-ISO.

<אשר בראון: מכון התקנים.

חיים כץ: מכון התקנים.

חיים כץ: בסדר.

חיים כץ: אבל אם הוא יגיד לך לפי ISO 9040, זאת אומרת שצריך לעשות מגוון גדול יותר.

חיים כץ: אבל הוא לא, הוא אומר שזה מספיק, אז זה מספיק.

חיים כץ: והם לא אמרו כלום, אז זה בסדר.

חיים כץ: הם לא אנשים רעים, הם אנשים טובים.

חיים כץ: אבל הם רוצים שאנחנו נאכל בשר טוב ושבעלי החיים יקבלו מזון כמו שצריך.

<אפרת אביאני: אפשר הערה?

<אפרת אביאני: מכיוון שהורדנו את הקנס בסעיף הקודם, צריך בהתאמה להוריד גם את הקנס פה.

חיים כץ: לכל אורך הדרך, תעשי את זה עד מחר.

<אפרת אביאני: פה צריך להוריד ל-2, שזה מדרג נמוך יותר, כי זו האחריות של - - -

חיים כץ: הם יורידו את הקנסות לכל אורך הקו, שברפת יוכלו לתת לנו יותר חלב.

חיים כץ: אבל תיקחו חלב במידה, אל תיקחו דם.

חיים כץ: תחלבו רק כשהיא נותנת חלב.

<נועה ברודסקי לוי: "פרק ז': שונות 31.

<נועה ברודסקי לוי: ועדה מקצועית מייעצת – (א) המנהל ימנה ועדה מקצועית מייעצת, שחבריה הם: (1) ארבעה נציגים מקרב עובדי משרד החקלאות ופיתוח הכפר, והם: טוקסיקולוג קליני, רופא וטרינר ושני עובדים בעלי ידע בתזונת בעלי חיים, שאחד מהם לפחות הוא בעל תואר אקדמי שני לפחות בהזנת בעלי חיים; (2) נציג שר הבריאות, מבין עובדי משרדו; (3) נציג השר להגנת הסביבה, מבין עובדי משרדו; (4) נציג מוסד להשכלה גבוהה, כהגדרתו בחוק המועצה להשכלה גבוהה, התשי"ח–1958 , בעל תואר אקדמי שני לפחות בהזנת בעלי חיים.

<נועה ברודסקי לוי: ׁׁ(5) נציג של ארגון יצרנים ומשווקים של מזון לבעלי חיים, ונציג של ארגון צרכנים הפועל לקידום בריאות הציבור, שהוכרו על ידי השר, ישמשו משקיפים בוועדה ויוזמנו להשתתף בדיוניה, אולם אין בהיעדרותם מהישיבה כדי לפגוע בתוקף פעולותיה וסמכויותיה של הוועדה".

חיים כץ: תני להם לדבר.

חיים כץ: כן.

חיים כץ: אני רוצה נציג שלנו גם.

<מאיר טינסקי: לא, לא.

<מאיר טינסקי: לא שאלה.

<מאיר טינסקי: בנושא של המשקיפים, זה מוגדר פחות חד.

<מאיר טינסקי: אנחנו מבקשים שנציג יהיה של יצרני המזון של בעלי חיים.

<מאיר טינסקי: יש לנו משווקים וכל מיני.

חיים כץ: מה הכוונה של משרד החקלאות?

<אפרת אביאני: לא הגדרנו פה איזה סוג של מזון לבעלי חיים.

<אפרת אביאני: אלו כל היצרנים.

<אפרת אביאני: זה תופס את כולם.

<אפרת אביאני: לא רצינו למנוע מלכתחילה מצב שבו יצרנים של מזון שהם לא לבעלי חיים שמשמשים – אבל זה עניין של שיקול דעת של אדוני - - -

חיים כץ: שלי?

<אפרת אביאני: הם נמצאים פה.

<אפרת אביאני: אנחנו לא רואים פה את היצרנים של המזון לחיות מחמד.

<אפרת אביאני: מי שנמצא פה ומעורב בדיון - - -

<מאיר טינסקי: במקרה את טועה.

<מאיר טינסקי: 50% בערך מהמכון שאני מייצג - - -

<אפרת אביאני: סליחה.

חיים כץ: אתה מייצר גם אוכל לגופים שלי?

<מאיר טינסקי: לגופים לא.

<מאיר טינסקי: רק כלבים וחתולים.

<מאיר טינסקי: מה שאנחנו אומרים, יצרנים של מזון לבעלי חיים.

<מאיר טינסקי: פה מדובר על משווקים, יבואנים, כל מיני - - -

חיים כץ: כן, את רצית.

חיים כץ: "אדם, טבע ודין" בטח.

<שרית כספי-אורון: כן.

<שרית כספי-אורון: אני שרית כספי-אורון, ראש תחום בריאות וכימיקלים ב"אדם, טבע ודין".

<שרית כספי-אורון: על שני סעיפים רציתי להעיר פה.

<שרית כספי-אורון: קודם כל, 31(א)(2).

<שרית כספי-אורון: זה שיש נציג של שר הבריאות בוועדה, זה מצוין.

<שרית כספי-אורון: בוועדות מייעצות אחרות שאנחנו מכירים בתחום המזון, שהן משותפות למשרד החקלאות ולמשרד הבריאות, כמו לחומרי הדברה למשל, יש יותר איזון בין מספר הנציגים בין משרד החקלאות לבין משרד הבריאות.

<שרית כספי-אורון: רצינו להציע להוסיף פה עוד שני - - -

חיים כץ: משרד הבריאות עוד לא מסתדר עם כל מה שיש לו.

חיים כץ: אם אנחנו נכניס אותו גם לחקלאות, לא תהיה חקלאות.

<שרית כספי-אורון: קודם כל, אנחנו חושבים שאנחנו מדברים פה על בריאות גם של בעלי החיים וגם של האנשים שניזונים מהם.

<שרית כספי-אורון: אנחנו חושבים שצריך ליצור פה מצב של שלושה נציגים של שר הבריאות.

<שרית כספי-אורון: זו הערה ראשונה.

<שרית כספי-אורון: הערה שנייה היא לגבי סעיף (5).

<שרית כספי-אורון: אנחנו שמחנו מאוד לראות שיש תוספת של משקיף של ארגון לענייני בריאות ציבור.

<שרית כספי-אורון: כתוב פה שיש פה נציג של ארגון צרכנים.

<שרית כספי-אורון: יש פה הגדרה: "נציג של ארגון צרכנים הפועל לקידום בריאות הציבור".

<שרית כספי-אורון: איננו מכירים כזה ארגון.

<שרית כספי-אורון: אנחנו ארגון לאיכות סביבה ובריאות הציבור, זו הפלטפורמה שלנו.

חיים כץ: יש נציג לשר לאיכות הסביבה גם, אם אני לא טועה.

<שרית כספי-אורון: כן, נציג אחד.

<קריאה: בסעיף (3).

חיים כץ: לא צריך 17 נציגים.

חיים כץ: אני לא יודע מתי בדיונים בוועדות – כמה שיהיו פחות נציגים, העסק יעבוד טוב יותר.

<שרית כספי-אורון: אנחנו דווקא ראינו הפוך.

<שרית כספי-אורון: זה חשוב מאוד לתת לאנשים שמקצועם בריאות, מקצועם סביבה, להשתתף בדיון.

<שרית כספי-אורון: דווקא הוויכוח הוא טוב, לשמוע עמדות וליצור החלטה מאוזנת בסופו של דבר.

חיים כץ: יש "קתדרה" בסוף כל שבוע ביום שישי במוזאון "ארץ".

חיים כץ: אפשר לבוא, להשתתף.

חיים כץ: וגם לא צריך לעשות כלום.

חיים כץ: לא צריך לייצר, לא צריך למכור.

חיים כץ: שום דבר, רק מדברים.

חיים כץ: אנחנו מתעסקים בגופים יצרניים שבסוף צריכים גם לייצר.

<שרית כספי-אורון: אנחנו מכירים טוב מאוד את הוועדה לחומרי הדברה, ולא ראיתי שום פגיעה בייצור של צמחים בישראל.

<שרית כספי-אורון: הם מקבלים החלטות ראויות.

<שרית כספי-אורון: לדעתנו יש שם דיון פורה, דיון מקצועי.

<שרית כספי-אורון: בסופו של דבר יוצאות החלטות.

<שרית כספי-אורון: זה לא מקרקע החלטות בעניין הזה.

<שרית כספי-אורון: אז אנחנו לא חושבים שהוספת שני נציגים של שר הבריאות ישפיע על הדבר הזה, לפי ניסיון בוועדות שפועלות עד היום.

חיים כץ: אני אגיד לך.

חיים כץ: יושבים פה שני נציגים של משרד הבריאות.

חיים כץ: הם לא חושבים כמוך.

חיים כץ: והם לא צריכים סנגור.

חיים כץ: והם לא דיברו.

חיים כץ: שימי לב, הם אומרים לא צריך, ואת אומרת הם לא יודעים כלום.

חיים כץ: מי אלה נציגי משרד הבריאות?

חיים כץ: הם לא יודעים מה הם רוצים.

חיים כץ: אני אלמד אותם מה הם צריכים.

חיים כץ: דיברת לפרוטוקול.

<שרית כספי-אורון: אנחנו מייצגים עשרות אלפי אנשים מהציבור שתומכים בנו וחברים בארגון שלנו.

<שרית כספי-אורון: אנחנו באמת חושבים שנושא הבריאות - - -

חיים כץ: זה לא קשור למה שאמרתי עכשיו.

חיים כץ: זה לא קשור למה שאמרתי.

חיים כץ: נציגי משרד הבריאות, בניגוד לדעתכם, חושבים שנציג אחד של משרד הבריאות זה מספיק.

<שרית כספי-אורון: אנחנו לא היינו נוכחים בדיונים מאחורי הקלעים - -

חיים כץ: אוקיי - -

<שרית כספי-אורון: - - החוק הזה.

<שרית כספי-אורון: אני באה - - -

חיים כץ: שמעי, זה לא ויכוח ביני לבינך.

חיים כץ: מי גברתי?

<רינה ורסנו: רינה ורסנו ממשרד הבריאות.

<רינה ורסנו: אנחנו פשוט לא ראינו צורך לעוד נציג משום שהתקנות הדנות בכל הנושא שחשוב לבריאות הציבור הוא בהתייעצות ובהסכמה של שר הבריאות.

חיים כץ: שמעת?

חיים כץ: מאה אחוז.

חיים כץ: טוב.

<שרית כספי-אורון: לגבי סעיף (5), זה מאוד קריטי לנו, שיש ארגון שפועל לקידום בריאות הציבור.

<שרית כספי-אורון: אפשר למחוק את המילה "הצרכנים", כי יש ארגונים רבים שפועלים לקידום בריאות הציבור שהם לא ארגוני צרכנים.

<שרית כספי-אורון: בנוסף לכך, בגלל שזה נושא של בריאות הציבור, פה לדעתנו שר הבריאות הוא זה שצריך לבחור את נציג הארגונים ולא שר החקלאות.

חיים כץ: מאה אחוז.

חיים כץ: אוקיי, אמרת את מה שיש לך להגיד, זה בסדר.

חיים כץ: נרשם בפרוטוקול.

חיים כץ: כן גברתי.

<יעל נוי: שלום.

<יעל נוי: יעל נוי, מ"מילובר", תזונאית בלשכת מכוני התערובת.

<יעל נוי: זה בנוגע ל-31(5).

<יעל נוי: אני רק רוצה להבין את הנקודה.

<יעל נוי: האם זה מקובל שאנחנו רוצים שיהיה נציג שמייצג יצרני מזון שמשמשים לאכילה לבני אדם?

<יעל נוי: זו הייתה הכוונה שלנו.

<אפרת אביאני: זה מקובל.

חיים כץ: זה מקובל גם על משרד החקלאות.

חיים כץ: אז תנסחו את זה.

חיים כץ: הם ינסחו את זה.

חיים כץ: אנחנו עוברים הלאה.

<שרית כספי-אורון: מה לגבי - - -

חיים כץ: שמענו.

חיים כץ: זה נרשם בפרוטוקול.

חיים כץ: אנחנו לא מקבלים את דעתך.

<נועה ברודסקי לוי: "(ב) יושב ראש הוועדה יהיה אחד מנציגי המשרד, שהוא בעל תואר אקדמי שני לפחות בתחום הזנת בעלי חיים.

<נועה ברודסקי לוי: (ג) הוועדה רשאית למנות, מבין חבריה, ועדות משנה לעניין חומרי גלם, חומרים מזיקים ותוספים.

<נועה ברודסקי לוי: (ד) נוהלי עבודת הוועדה וסדרי דיוניה ייקבעו בהוראות לפי סעיף 36(ב)(7), החלטות הוועדה יתקבלו ברוב דעות, היו הדעות שקולות – תכריע דעתו של יושב ראש הוועדה.

<נועה ברודסקי לוי: (ה) הוועדה רשאית לזמן לדיוניה מומחים ובעלי ידע בנושאים מקצועיים או לבקש מהם חוות דעת, אם ראתה שהדבר דרוש לשם גיבוש עמדתה.

<נועה ברודסקי לוי: (ו) או חמישה או רוב חברי הוועדה ובהם היושב-ראש, הם מניין חוקי בישיבות הוועדה, ובלבד שכל חבריה הוזמנו זמן סביר מראש".

חיים כץ: מה זה זמן סביר?

חיים כץ: מה זה זמן סביר?

חיים כץ: משרד החקלאות, מה זה זמן סביר?

חיים כץ: שעה זה סביר?

חיים כץ: שבוע זה סביר?

<אפרת אביאני: לא.

<אפרת אביאני: זה צריך להיות לפחות שלושה ימים מראש.

חיים כץ: שלושה.

חיים כץ: לא פחות משלושה ימים.

<נועה ברודסקי לוי: לגבי (ו), אנחנו צריכים להחליט אם זה חמישה או רוב חברי הוועדה.

<נועה ברודסקי לוי: לא היינו בטוחים כמה חברי ועדה - - -

חיים כץ: מה אומר משרד החקלאות, חמישה או רוב?

<אפרת אביאני: חמישה.

חיים כץ: חמישה?

חיים כץ: כמה חברי ועדה יש?

<נועה ברודסקי לוי: לדעתי שבעה.

<אפרת אביאני: שבעה, כי חמישה הם משקיפים.

<רחל בורושק: אבל הם מוזמנים.

חיים כץ: כן, אבל אנחנו מדברים אם יש קוורום.

חיים כץ: אם הם לא באים, אז – משרד החקלאות?

<אפרת אביאני: מעדיפים רוב.

חיים כץ: מעדיפים רוב?

חיים כץ: אז זה ארבעה.

חיים כץ: ואם לא באים ארבעה?

<אפרת אביאני: אין ועדה.

<פנינה אורן: לא יתקבלו החלטות.

<פנינה אורן: ידונו בתיקים וההחלטות יתקבלו בישיבה - - -

חיים כץ: בדרך כלל בגופים, כשאין קוורום, אומרים שאחרי שעתיים יהיה דיון בכל קוורום.

חיים כץ: אם את העסק צריך לעבוד, את צריכה לקבע אותו שהוא יעבוד.

<פנינה אורן: מקובל, כי יש - - -

חיים כץ: תכניסי את זה.

<אפרת אביאני: יש את הנוסח המקורי.

חיים כץ: מה הוא אומר?

<אפרת אביאני: הוא אומר: "הוועדה רשאית לפעול גם בהרכב חסר".

חיים כץ: לא, זה משהו אחר.

חיים כץ: יש – כולם הוזמנו.

חיים כץ: אם שלושה לא הגיעו, או ארבעה לא הגיעו, אין לך קוורום.

חיים כץ: שעתיים אחרי הישיבה, הוועדה יכולה לפעול בכל קוורום.

חיים כץ: שיבואו אנשים.

חיים כץ: קודם נלחמים להיות בתוך הוועדה, אחר-כך לא באים.

חיים כץ: שיבואו.

חיים כץ: מי שלא בא לשלוש ישיבות, שילך הביתה.

<קריאה: צודק.

חיים כץ: שיקבל מכתב התראה – ישיבה נוספת, יצטרך להחליט, ואז נכניס מהארגונים האחרים.

<שרית כספי-אורון: אין לנו נציגות בוועדה הזאת.

חיים כץ: לא אמרתי לכם, הארגונים האחרים.

<שרית כספי-אורון: זה ארגון ללא - - -

חיים כץ: לא אמרתי לכם.

חיים כץ: אם זה היה מארגון היצרנים, אז זה יהיה - - -

<שרית כספי-אורון: זו חברה עסקית לכל דבר.

חיים כץ: טוב.

<נועה ברודסקי-לוי: אז מה אנחנו מחליטים, על חמישה?

חיים כץ: לא, ארבעה.

<אפרת אביאני: על רוב.

חיים כץ: רוב.

חיים כץ: ואם אין קוורום, שעתיים אחרי, דיון בכל מצב.

חיים כץ: ככה עובד גוף מסודר.

<נועה ברודסקי-לוי: "(ז) סדר היום של הוועדה, עיקרי דיוניה והחלטותיה יפורסמו באתר האינטרנט של משרד החקלאות ופיתוח הכפר".

חיים כץ: כן.

<רחל בורושק: לסעיף (ז), השאלה אם אפשר בקשר ל"החלטותיה יפורסמו", גם את זה לקבוע בזמן, כי יש לנו ניסיון עם חוקים אחרים שגופים ממשלתיים לא מפרסמים את ההחלטות ולא את הפרוטוקולים בזמן סביר.

<רחל בורושק: יש לנו בעיה - - -

חיים כץ: מה זה זמן סביר, חודש?

<רחל בורושק: תראה, אני מכירה רשות שכרגע באתר שלה יש פרסום החלטות מאוגוסט 2013.

<רחל בורושק: שמאז ועד - - -

חיים כץ: משרד החקלאות, חודש לפרסם את ההחלטות?

<אפרת אביאני: לדעתי חודש זה הגיוני.

חיים כץ: יפורסמו תוך חודש.

<רחל בורושק: תודה.

חיים כץ: אל תגישי לי הסתייגות על זה מחר, תגידי לי 40 יום.

חיים כץ: גם אל תתלי בזה הרבה תקוות, בהסתייגויות.

<רחל בורושק: בסדר.

<נועה ברודסקי-לוי: "32.

<נועה ברודסקי-לוי: מערכת להתראה מהירה – השר יקים במשרדו מערכת ממוחשבת לקבלת נתונים בדבר בטיחות מזון לבעלי חיים, שתשמש לצורך מתן התראה מהירה על מזון לבעלי חיים ששימוש בו, לרבות הובלתו או החסנתו, עלול להזיק לאדם, לבעלי חיים או לסביבה (להלן – מערכת להתראה מהירה).

<נועה ברודסקי-לוי: 33.

<נועה ברודסקי-לוי: פרסום – (א) המנהל יפרסם באתר האינטרנט של המשרד, את כל אלה, בהתאם להוראות לפי סעיף 36(ב)(15), ואולם לא יהא הפרסום כאמור תנאי לתוקפם: (1) ההיתרים שניתנו לפי החוק, ובכלל זה הסימון המאושר הכלול בהיתרים; (2) הודעות על התלייה או ביטול של היתרים כאמור בפסקה (1); (3) רשימת חומרי הגלם האסורים; (4) רשימת התוספים הרשומים; (5) רשימת החומרים המזיקים והשיעור המרבי המותר שלהם.

<נועה ברודסקי-לוי: (ב) נתוני המערכת להתראה מהירה ודיווחים למנהל לפי סעיף 16, שייקבעו בתקנות לפי סעיף 36(ב)(17), יהיו גלויים לעיון הציבור, למעט נתונים ודיווחים כאמור שלא אומתו בהתאם לתקנות לפי סעיף 36(ב)(17)".

<נועה ברודסקי-לוי: סעיף 34 אושר בוועדה.

<נועה ברודסקי-לוי: אני עוברת לסעיף 35.

<נועה ברודסקי-לוי: "35.

<נועה ברודסקי-לוי: ניתוח סיכונים – המנהל רשאי לבצע ניתוח סיכונים הקיימים בתחום המזון לבעלי חיים, לבריאותם, לגופם או לחייהם של בני אדם ובעלי חיים, לצורך תכנון פעולות הפיקוח, האכיפה והפעלת הסמכויות לפי חוק זה".

<נועה ברודסקי-לוי: לגבי סעיף 35, התעורר אצלנו חשש, כיוון שממילא כל משרד צריך לפעול בסבירות.

<נועה ברודסקי-לוי: אנחנו חוששים מהכנסת סעיף כזה, שהוא זר לחקיקה.

<נועה ברודסקי-לוי: הוא לא קיים בחקיקה אחרת היום.

<נועה ברודסקי-לוי: אנחנו חוששים מהכנסה של הסעיף הזה ומה זה אומר מבחינת הפרשנות שלו.

<נדב גלאון: מצד אחד זה טוב לחשוש.

<נדב גלאון: מצד שני, המדע הזה של הערכת סיכונים וניתוח סיכונים הוא סופר חשוב.

<נדב גלאון: זה מדע מפותח מאוד, ומעת לעת חייבים לעשות אותו כדי לדעת איפה נמצאים.

<נועה ברודסקי-לוי: גם אם לא נכניס את הסעיף, מבחינה מקצועית אפשר לעשות.

<נועה ברודסקי-לוי: השאלה אם זה נכון - - -

חיים כץ: לא, זה בסדר.

חיים כץ: טוב שאמרת לפרוטוקול, טוב שהוא הגיב לפרוטוקול.

חיים כץ: מצוין.

חיים כץ: נמשיך הלאה, 36.

<נועה ברודסקי-לוי: "36.

<נועה ברודסקי-לוי: תקנות וביצוע – (א) השר ממונה על ביצוע חוק זה והוא רשאי להתקין תקנות לביצועו.

<נועה ברודסקי-לוי: (ב) השר, באישור ועדת העבודה, הרווחה והבריאות של הכנסת יקבע הוראות לעניין ייצור מזון לבעלי חיים, שיווקו, סימונו ושימוש בו, לרבות הוראות לעניין סוגי מזון לבעלי חיים, ובכלל זה בעניינים אלה: (1) תנאים והוראות לעניין קבלת היתר לייצור או לשיווק של מזון לבעלי חיים, תוקף ההיתר, שינויו, השעייתו וביטולו, לפי סעיף 3 בשים לב לסוג של המזון לבעלי חיים שביחס אליו ניתן ההיתר;

<אייל נחמיאס: יש לי הערה?

חיים כץ: מי אדוני?

חיים כץ: לפרוטוקול.

<אייל נחמיאס: דוקטור אייל נחמיאס.

<אייל נחמיאס: אני וטרינר ותזונאי, נציג של חברת "נסטלה פורינה", יבואנית של מזון לחיות מחמד.

<אייל נחמיאס: אנחנו מבקשים שתהיה השוואה בין הדרישות שדורשים מיצרנים מקומיים ליבואנים.

<אייל נחמיאס: יש היום מצב שדורשים כל מיני בדיקות מיקרוביולוגיות ובדיקות מעבדה מיבואנים, שלא נדרשות מיצרנים מקומיים.

<אייל נחמיאס: זה לא מופיע גם בחוק.

<אייל נחמיאס: אז או שמבטלים את הדרישות ליבואנים, או שמטילים גם על היצרנים המקומיים.

חיים כץ: למה זה חשוב לך?

<אייל נחמיאס: זה פוגע בתחרות.

<אייל נחמיאס: חד-משמעית, זה פוגע בתחרות.

חיים כץ: ומה אומרים במשרד החקלאות?

<אפרת אביאני: אני אגיד משפטית, ופנינה תענה מקצועית.

חיים כץ: אז עזבי רגע משפטית.

חיים כץ: מה יש לך להגיד מקצועית?

<פנינה אורן: שמי פנינה, מנהלת האגף לפיקוח המזון לבעלי חיים במשרד החקלאות.

<פנינה אורן: עניינית, זה ממש לא נכון.

<פנינה אורן: אותם תנאים שאנחנו דורשים מייבוא, אנחנו דורשים גם מהייצור של השוק המקומי.

<פנינה אורן: העניין הוא - - -

חיים כץ: אם זה לא נכון, הוא קיבל את מה שהוא ביקש.

<אייל נחמיאס: לא, זה לא - - -

<פנינה אורן: הפיקוח - - -

חיים כץ: תקשיב, היא מדברת לפרוטוקול.

חיים כץ: היא בוועדה בכנסת.

חיים כץ: היא אומרת מה שדורשים מהיבואנים, הפיקוח דורש מהייצור המקומי.

<אייל נחמיאס: זה לא נכון.

<אייל נחמיאס: יש לי פה את התקנות שיצאו.

<נדב גלאון: - - - יתוקן.

<אייל נחמיאס: התקנות שיש היום דורשות - - -

חיים כץ: שמעת מה הם אמרו, או שאתה לא מקשיב?

חיים כץ: אתה נעול על שלך.

חיים כץ: מה שהם אומרים, שאם זה לא, זה יתוקן בתקנות.

חיים כץ: מה שידרשו ממך, ידרשו מהם.

<פנינה אורן: כרגע החקיקה עוד לא בתוקף.

חיים כץ: בסדר.

חיים כץ: מה שהם אמרו רשום.

חיים כץ: מה שידרשו ממך, ידרשו מהם.

חיים כץ: אוקיי.

<נועה ברודסקי-לוי: "(2) הוראות לעניין ייצור חקלאי ראשוני של מזון לבעלי חיים; (3) תנאים נאותים לעניין המבנה, הציוד והמתקנים המשמשים לייצור מזון לבעלי חיים, ולעניין תהליך ייצור המזון לבעלי חיים, לרבות אמצעים לבקרה ולאיתור ליקויים בהם, וקביעת הליך מובנה וקבוע של זיהוי כשלים ורשאי הוא, בין היתר, לדרוש בהוראות כאמור עמידה בתקנים או בכללים בינלאומיים; (4) תנאים נאותים להחסנת מזון לבעלי חיים, להובלתו ולשימוש בו; (5) הוראות לעניין חומרי גלם אסורים וחומרים מזיקים" – לרבות הרשימה של חומרי הגלם האסורים ואותם חומרים מזיקים".

<נועה ברודסקי-לוי: "(6) הוראות לעניין תוספים, הליך רישומם ותנאים לרישומם, לסימונם, ולשיווקם, קדם-תערובות של תוספים, דרכי השימוש בהם ותנאים להזנת בעלי חיים בהם, וכן קביעת סוגי תוספים למטרות דיאטטיות, וקביעת תנאים לגביהם, ורשאי הוא, בין היתר, לדרוש בהוראות כאמור עמידה בתקנים או בכללים בינלאומיים; (7) נוהלי עבודתה וסדרי דיוניה של הוועדה המקצועית המייעצת וכן הוראות שיחולו על המשקיפים לעניין שמירת סודיות ומניעת ניגוד עניינים; (8) סימון מזון לבעלי חיים בסימון מאושר לפי סעיף 12, ונתונים שיופיעו בסימון; הוראות לפי פסקה זו ייקבעו בשים לב להגנה על סודות מסחריים של יצרני המזון לבעלי חיים; (9) קיום הוראות החסנה, הובלה ושימוש, המצוינות בסימון מאושר לפי פסקה (8); (10) תנאי בטיחות לייצור, לאריזה, להחסנה, להובלה, ולשיווק של מזון לבעלי חיים, לרבות לעניין רמת הלחות, נוכחות גופים זרים וכיוצ"ב; הוראות לעניין דרכי הבקרה של יצרנים ומשווקים על קיומם.

<נועה ברודסקי-לוי: " "(11) תנאים והוראות לעניין תיעוד פעולות, ניהול יומנים של תהליכי ייצור, ושמירת מסמכים בקשר לייצור מזון לבעלי חיים, הובלתו, ייצורו ושיווקו, לרבות תעודות המעידות על משלוח של המזון ששווק, וכל מסמך אחר שיאפשר שמירת עקביות בין המוצר הסופי לבין היצרן או המשווק; (12) תנאי בטיחות למבנים, למקומות, למתקנים ולמכונות לייצור, להחזקה ולהחסנה של מזון לבעלי חיים, ולאמצעי אריזה, העברה ותובלה של מזון לבעלי חיים; (13) תנאי איכות למזון לבעלי חיים, ובלבד שיש להם קשר ישיר לבטיחות השימוש במזון לבעלי חיים, ודרישת נהלי בקרת איכות לייצור ושיווק מזון לבעלי חיים, דרך כלל או לסוגי מזון לבעלי חיים; (14) תנאים והוראות לעניין ייבוא של מזון לבעלי חיים ומתן תעודה לייצוא מזון לבעלי חיים לפי סעיף 15; (15) פרסומם של היתרים שניתנו לפי החוק, ובכלל זה של הסימון המאושר הכלול בהיתרים, הודעות על התלייה או ביטול של היתרים כאמור, רשימת חומרי הגלם האסורים ורשימת התוספים הרשומים, והכל בשים לב לצורך להגן על סודות מסחריים".

<נועה ברודסקי-לוי: "(16) הקמתה והפעלתה של מערכת ממוחשבת להתראה מהירה לזיהוי, איתור, איסוף ומניעת שיווק ושימוש במזון לבעלי חיים המכיל חומר מזיק או חומר אסור או שאינו ראוי לשימוש מסיבה אחרת, לפי סעיף 32 לרבות הוראות לעניין העברת נתונים ודיווחים ממנה למשרדי ממשלה הנוגעים בדבר; (17) חובות דיווח, מועדי דיווח ודרכי דיווח למנהל, וכן נתונים במערכת להתראה מהירה ודיווחים שיהיו גלויים לעיון הציבור, ואמצעים לבדיקת אמִתותם; (18) דגימה ובדיקה של מזון לבעלי חיים לפי סעיף 19, בין במעבדה ובין שלא במעבדה; (19) איסוף, מניעה ואיסור שיווק של מזון לבעלי חיים והוראות לעניין החזקתו, הובלתו והטיפול בו לפי סעיפים 17, 20, 21 ו-23; (20) תנאים להכרה במעבדות לביצוע בדיקות של מזון לבעלי חיים לפי סעיף 34; (21) הוראות לעניין הטיפול במזון לבעלי חיים ובבעלי חיים שנתפסו, לפי סעיף 28(ב)(2)".

<נועה ברודסקי-לוי: "(ג) תקנות לפי סעיף קטן (ב)(2) עד (6) יותקנו בהתייעצות עם השר להגנת הסביבה.

<נועה ברודסקי-לוי: (ד) תקנות לפי סעיף קטן (5) ו- (6) יותקנו בהתייעצות עם הוועדה המקצועית המייעצת.

<נועה ברודסקי-לוי: (ה) תקנות לפי סעיף קטן (ב)(13) יותקנו בהסכמת שר הבריאות".

חיים כץ: (4).

<נועה ברודסקי לוי: לא, (4) נמחק.

<נועה ברודסקי לוי: זה רק סעיף קטן (ב)(13).

<נועה ברודסקי לוי: "(ו) תקנות לפי סעיף קטן (ב)(5), (6) ו-(20) יותקנו בהתייעצות עם שר הבריאות.

<נועה ברודסקי לוי: 37.

<נועה ברודסקי לוי: אגרות – השר, באישור ועדת העבודה, הרווחה והבריאות של הכנסת, רשאי לקבוע אגרות בעד כל אלה: שירות שניתן לפי חוק זה, בקשה להיתר, בקשת תעודה לייצוא, הכרה במעבדות, בדיקות, לרבות בדיקות מעבדה, מתן היתרים, תעודות או אישורים הנוגעים ליישום הוראות חוק זה.

<נועה ברודסקי לוי: 38.

<נועה ברודסקי לוי: שמירת דינים – (א) אין בהוראות חוק זה כדי לגרוע מהוראות לפי פקודת בריאות הציבור (מזון), לפי פקודת מחלות בעלי חיים, מהוראות לפי פקודת הרוקחים לרבות לעניין מזון לבעלי חיים המכיל תכשיר רפואי, הוראות לפי פקודת בריאות העם ומהוראות כל דין אחר".

<נועה ברודסקי לוי: "39.

<נועה ברודסקי לוי: תחולה על המדינה – לעניין חוק זה, דין המדינה כדין כל אדם.

<נועה ברודסקי לוי: 40.

<נועה ברודסקי לוי: תיקון פקודת מחלות בעלי חיים – בפקודת מחלות בעלי חיים [נוסח חדש], התשמ"ה-1985, בסעיף 22(11), במקום "זבל או מספוא" יבוא "וזבל".

<נועה ברודסקי לוי: 41.

<נועה ברודסקי לוי: תיקון חוק בתי משפט לעניינים מנהליים – בחוק בתי משפט לעניינים מנהליים, התש"ס-2000 , בתוספת הראשונה, בפרט 41, אחרי פסקה (4) יבוא: - "(5) החלטה של רשות לפי חוק הפיקוח על מזון לבעלי חיים, התשע"ב-2012.

<נועה ברודסקי לוי: " 42.

<נועה ברודסקי לוי: תחילה – תחילתו של חוק זה שנתיים מיום פרסומו (להלן – יום התחילה).

<נועה ברודסקי לוי: 43.

<נועה ברודסקי לוי: תקנות ראשונות – תקנות ראשונות לפי סעיף 36(ב)(1), (3) עד (6), (8) עד (12) ו-(14), יותקנו עד 6 חודשים לפני יום התחילה".

<נועה ברודסקי לוי: "44.

<נועה ברודסקי לוי: הוראות מעבר – (א) צו הפיקוח צו הפיקוח על מצרכים ושירותים (ייצור מספוא והסחר בו), התשל"א-1971 (בסעיף זה – צו הפיקוח) – בטל.

<נועה ברודסקי לוי: (ב) על אף האמור בסעיף קטן (א), הוראות צו הפיקוח לעניין סעיפים 9 עד 15, 16 עד 22 ו-25 עד 26, ימשיכו לחול כל עוד לא נקבעו תקנות לפי סעיף 36(ב) לחוק זה בעניינים המנויים בהם, ואולם הסמכויות הנתונות למנהל לפי צו הפיקוח יהיו נתונות למנהל לפי חוק זה מיום התחילה ואילך, ויראו את מי שניתן לו היתר עסקה לפי צו הפיקוח כמי שניתן לו היתר לפי חוק זה עד לפקיעת תוקפו".

חיים כץ: אנחנו גמרנו להקריא, ואנחנו חוזרים אליך.

חיים כץ: את רוצה להעיר לנו.

<שרית כספי-אורון: תודה רבה.

<שרית כספי-אורון: רציתי לדבר על סעיף 36(ב)(5) ו-(6), שמדבר על רשימה של חומרים אסורים, רשימה של חומרים מזיקים ודברים כאלו.

<שרית כספי-אורון: לפי חוקים מקבילים בתחום של חומרים מזיקים, כמו חוק אוויר נקי, כמו תקנות בריאות העם, איכות מי השתייה, בגלל שיש כל שנה שינויים והתקדמות במדע וטכנולוגיה, גם במעבדה ליכולת גילוי וגם בהבנה של ההשפעות הבריאותיות של חומרים מזיקים, נהוג בכל העולם בכל החוקים, וגם בארץ, להכניס עדכון מעת לעת לרשימות האלה.

<שרית כספי-אורון: רצינו להציע שהרשימות האלה יעודכנו מעת לעת ולפחות פעם בחמש שנים.

חיים כץ: מה אומר משרד החקלאות?

חיים כץ: אין לו בעיה עם זה.

חיים כץ: מאה אחוז.

חיים כץ: אנחנו מקבלים את ההצעה שלך.

<שרית כספי-אורון: מעולה.

<שרית כספי-אורון: תודה.

חיים כץ: את רואה?

חיים כץ: היה כדאי לבוא.

חיים כץ: כן.

חיים כץ: אנחנו לא מצביעים היום.

<אשר בראון: מאה אחוז.

<אשר בראון: אני מתייחס לסעיף (17), הנושא של חובת דיווח וכולי.

<אשר בראון: אני מבקש, אם אפשר להוסיף בסוף הסעיף הזה, כמו בסעיפים שונים, שכבר קיים: "והכול בשים לב לצורך להגנה על סודות מסחריים".

חיים כץ: זה נאמר.

חיים כץ: נאמר להגנה על - - -

<אשר בראון: בסעיף הזה זה לא מופיע.

<אשר בראון: בסעיף (17).

<אשר בראון: חובת דיווח, מועדי דיווח, שיהיו גלויים לעין הציבור וכולי.

<פנינה אורן: - - - גם סודות מסחריים, בגלל זה אנחנו חתומים על סודיות.

<אשר בראון: בנושא הזה של הדיווח הגלוי לעין הציבור, אם אפשר להוסיף.

<אפרת אביאני: אבל כתוב פה שהכול בשים לב בצורך להגן על סודות מסחריים.

<וילמה מאור: לא, (17).

<אשר בראון: יש סעיפים שבהם זה כתוב, יש סעיפים שלא.

<אשר בראון: ב-(17) אני מבקש להוסיף.

חיים כץ: על (17) אנחנו הצבענו כבר.

<אשר בראון: לא, ב-36(ב)(17).

<פנינה אורן: אבל איזה סודות מסחריים?

<פנינה אורן: אם נעשה recall, ברור שמפרסמים את השם של החברה ואת השם של המוצר, יש פה פגיעה - - -

חיים כץ: הלא אין לך כוונה לפגוע, נכון?

<פנינה אורן: לא, בנושא של recall, חייבים להבין, אם אתה יוצא בהודעה לציבור שהמוצר של חברה מסוימת הוא פגום, אתה פוגע מסחרית בחברה.

חיים כץ: בוודאות.

<פנינה אורן: אבל זה לא - - -

חיים כץ: לא, הוא לא מדבר על זה.

חיים כץ: הוא מדבר על משהו אחר, לא הקשבת לו.

חיים כץ: תקשיבי טוב מה הוא אומר.

חיים כץ: תקשיבי טוב מה הוא אומר.

חיים כץ: תחזור על השאלה.

<אשר בראון: אני מבקש רק שיגנו על הסודות המסחריים.

<אשר בראון: לא על האינטרס המסחרי, אלא על הסוד.

חיים כץ: על הסודות המסחריים.

<אפרת אביאני: אפשר להוסיף - - -

חיים כץ: זה יוסף, כמו שביקשת.

<אשר בראון: תודה רבה.

חיים כץ: אז מחר ב-09:20 בבוקר.

<רינה ורסנו: אנחנו יכולים להחתים בכנסת שעון עבודה.

חיים כץ: מאה אחוז.

חיים כץ: מאחר ואנחנו לא עובדים במשרד הבריאות, ואנחנו רוצים לקדם דברים ורוצים לעזור לציבור – את לא חייבת להגיע גם.

חיים כץ: אין לך זכות הצבעה מחר.

חיים כץ: מחר יהיו רק הצבעות.

חיים כץ: לא יהיו דיבורים, לא יהיה כלום.

חיים כץ: יהיו הצבעות.

חיים כץ: אנחנו נדבר שם על ההערה, "ביודעין".

חיים כץ: תנסחו.

חיים כץ: תבואו לפני זה, שבו עם היועצת המשפטית של הוועדה.

חיים כץ: תביאו את היועצים המשפטיים.

חיים כץ: משרד המשפטים, אנחנו המחוקקים.

חיים כץ: בית המשפט יקבע לפי מה שאנחנו מחוקקים.

חיים כץ: אנחנו לא חיים לפי מה שהוא קובע.

חיים כץ: בשביל זה יש כנסת.

חיים כץ: אנחנו הרשות המחוקקת.

חיים כץ: תביאו את זה.

חיים כץ: 09:20 – תגידו למסתייג שיהיה פה, שיוכל להסתייג.

חיים כץ: אנחנו גם נגיד לו.

<רחל בורושק: בתנאי שהמטוס ימריא מקרקוב.

חיים כץ: אם לא, אנחנו לא נצביע.

חיים כץ: הנה, אני אומר לך.

חיים כץ: אם בגלל תקלה טכנית הוא יהיה תקוע בקרקוב, לא תהיה הצבעה.

חיים כץ: אנחנו נכבד את כללי המשחק הדמוקרטי עד הסוף.

חיים כץ: לכן מחר ב-09:20 – אנחנו גם נודיע למסתייג.

חיים כץ: אם הוא רוצה להסתייג, בבקשה.

חיים כץ: אני מקווה שמחר נסיים את זה.

חיים כץ: מחר אין דיבורים.

חיים כץ: המסתייג יגיד את מה שיש לו להגיד.

<וילמה מאור: מי שרוצה להגיע, שיגיע.

<וילמה מאור: אתם תקבלו כולם הזמנה.

<וילמה מאור: מי שרוצה, שיגיע, מי שלא רוצה, לא חייב.

חיים כץ: אבל לא יהיו דיבורים, שיהיה לכם ברור.

חיים כץ: יש הצבעות ונגמר.

חיים כץ: תודה רבה.

חיים כץ: הישיבה נעולה.